
Rhan 1

Mae parlys yr ymennydd neu Cerebral Palsy (CP) yn gyflwr niwrolegol a achosir gan niwed i'r ymennydd sy’n datblygu yn y ffetws neu'r baban ar ôl iddo ei eni. Gall y niwed i'r ymennydd sy'n arwain at CP ddigwydd cyn genedigaeth, yn ystod genedigaeth, o fewn mis ar ôl genedigaeth, neu yn ystod blynyddoedd cyntaf bywyd plentyn, tra bod yr ymennydd yn dal i ddatblygu.  Y gred yw bellach fod y mwyafrif o’r niwed sy'n sail i CP  yn digwydd yn ystod ail hanner beichiogrwydd, pan fydd gweithgaredd datblygiadol  yr ymennydd yn y ffetws yn cyrraedd ei gopa (Centers for Disease Control and Prevention, 2019).

Mae’r diffyg yma a’r niwed y mae CP’n ei achosi yn effeithio ar allu’r plentyn i reoli ei gyhyrau ac ystod o anableddau eraill megis anableddau symud a cherdded,

anawsterau lleferydd, anableddau dysgu, namau gwybyddol, colled clyw neu olwg neu epilepsi (Centers for Disease Control and Prevention, 2020). 

Nid oes gwellhad i CP, ond gall diagnosis gynnar, triniaethau a therapïau wneud gwahaniaeth mawr i’r unigolyn sydd yn dioddef o CP a’i deulu.

Yn 1989, daeth cynrhychiolaeth o genhedloedd dros y byd ynghyd i gyd-weithio er mwyn trin pobl o dan 18 oed yn deg. Mae Confensiwn y Cenhedloedd Unedig ar Hawliau’r Plentyn (CCUHP 1989) yn sicrhau fod gan blant dan 18 oed y pethau dylai pob plentyn eu profi i fod yn hapus, yn iach ac yn ddiogel. Mae 42 erthygl yn rhan o Hawliau Plant ac mae nifer o’r erthyglau yn cyfeirio at hawliau’r unigolyn i addysg a thegwch. 

Mae erthygl 23 (CCUHP) yn nodi yn benodol hawl plentyn i ofal arbennig a chymorth os yn anabl er mwyn iddynt fedru byw bywyd llawn ac annibynnol.

Dywed Jansheski (2020) fel rhan o’r gofal arbennig a’r cymorth yma, mae hawl gan blentyn sydd yn dioddef o CP dderbyn ymyrraeth a therapi o fewn yr ysgol.
Yn ôl Rosenbaum (dim dyddiad) dylid ceisio helpu unigolyn sydd yn dioddef o CP i fod yn fwy annibynnol wrth symud i’r graddau sy’n bosib ac i fedru cyfathrebu hyd yn oed os yw hyn yn golygu defnyddio ffyrdd arall heb law am eu llais.

Eto dywed Rosenbaum​​ (dim dyddiad), mae angen cryn dipyn o therapi ar blentyn  CP. Dywed fod darparu symudedd wedi’i bweru o oed ifanc iawn yn hynod bwysig ar gyfer datblygiad motor, datblygiad cymdeithasol a datblygiad ieithyddol – mae hyn yn hyrwyddo datblygiad y plentyn a’i annibyniaeth yn y pendraw. 

Fodd bynnag, rhoddir yr atgyfeiriad ar restr aros. Pan fydd y therapydd priodol

yn gallu gweld y plentyn, bydd apwyntiad yn cael ei wneud i fynd i glinig neu

bydd therapydd yn trefnu ymweld â'r ysgol. Felly, ni fydd y plentyn sydd yn dioddef CP o reidrwydd yn medru derbyn therapi yn syth ar bob adeg (Children & Young People’s Health Services Cambrigeshire, 2018). 
Ar ôl derbyn apwyntiad dywed Fowler (dim dyddiad) mewn therapi corfforol defnyddir ymarfer corff er mwyn gwella sut mae’r corff yn symud, cryfder a ffitrwydd y person sydd â CP.

Fe fydd y therapi yma yn gweithio ar nodau a fydd yn ystyrlon i’r plentyn ac i’w deulu.

Gallai’r therapydd weithio gyda’r rhieni, yr ysgol a’r plentyn sy’n dioddef CP ei hun. Gellir wedyn ymgorffori yr ymarferion yma i’w weithgareddau dyddiol.

Gall adnoddau cyfyngedig a diffyg gwybodaeth athrawon  a chynorthwywyr dosbarth mewn perthynas â gwasanaethau therapi galwedigaethol gyfyngu ar fynediad myfyriwr i'r gwasanaethau hyn (Jackman a Stagnitti, dim dyddiad). 
Mae therapi yn meithrin ymarferoldeb, symudedd, ffitrwydd ac annibyniaeth. Mae'r mathau o therapïau yn amrywio ar sail anghenion unigryw unigolyn. 

Mae therapi corfforol, therapi galwedigaethol, therapi lleferydd ac iaith, ynghyd ag offer addasol, yn fathau poblogaidd o driniaeth i blant â CP. O'u defnyddio mewn cynllun triniaeth gynhwysfawr sydd wedi'i gydlynu, mae therapi yn chwarae rhan hanfodol wrth reoli'r nam corfforol er mwyn optimeiddio symudedd. Defnyddir therapi i reoli nam, rheoli poen, a darparu'r ansawdd bywyd gorau posibl trwy feithrin ymarferoldeb, hunanofal ac annibyniaeth. Mae therapi hefyd yn ennill buddion meddyliol, emosiynol, academaidd a chymdeithasol i unigolion sydd â Pharlys yr Ymennydd.

Yn ôl Jansheski (2020) mae ffisiotherapyddion yn chwarae rhan allweddol wrth gefnogi plant â CP. Mae ffisios fel arfer yn dechrau ar eu gwaith gyda’r plentyn sydd yn dioddef o CP a chyd-weithio gyda’r teulu tua’r adeg pan gaiff y diagnosis ei wneud. Eu prif nod fydd helpu plant sydd â CP i fod mor symudol ac annibynnol â phosibl.
Gall ffisio ddarparu cyngor ar reoli effeithiau'r cyflwr. Bydd hyn yn cynnwys annog pobl ifanc i gymryd rhan yn eu datblygiad eu hunain. Bydd cymryd rhan yn y modd hwn yn helpu'r person ifanc i gwrdd â heriau wrth iddynt godi, ym mhob rhan o'u bywydau.

Yn ôl Kidshealth (2020), efallai y bydd angen i blentyn sydd â CP golli amser dosbarth ar gyfer ymweliadau meddyg neu weld nyrs yr ysgol i gymryd meddyginiaeth. Dywed Kidshealth (2020) y dylid gwneud  yn siŵr  fod yn ystyriaeth arbennig yn cael ei roi i’r plentyn yn colli cyfarwyddyd, aseiniadau a phrofion. Mewn rhai achosion, gall trefnu ar gyfer ymatebion llafar mewn aseiniadau a phrofion fod yn ffordd dda o fesur dysgu.

Dylai addysgwyr, rhieni, meddygon, therapyddion, a'r myfyrwyr sydd â CP weithio gyda'i gilydd i ddatblygu a chynnal y cynlluniau triniaeth ac addysg gorau. 
Rhan 2

Yn ôl Cerebral Palsy Guidance (2020), er nad yw Cerebral Palsy (CP) yn gwaethygu, gall sut mae'n effeithio ar gorff unigolyn newid wrth i blentyn dyfu a datblygu. Mae CP yn gyflwr parhaol a bydd rhaid i blentyn  sydd â CP fyw gydag ef ar hyd ei oes. Fodd bynnag, mae pob plentyn yn datblygu ac yn dysgu wrth iddynt dyfu a gall ymyrraeth leihau effaith yr anabledd ar eu bywyd bob dydd ac annog y plentyn i gyrraedd ei botensial. Dywed erthygl 3 o’r Confensiwn Cenhedloedd Unedig ar Hawliau Plant (1989), y dylai pob sefydliad sy’n ymwneud â phlant bob amser wneud yr hyn sydd orau i bob plentyn. Felly, wrth ystyried plentyn sydd yn dioddef o CP, mae angen i’r ysgol neu’r sefydliad weithiau addasu yr adeilad er mwyn medru fod yn addas i’r plentyn.

Fodd bynnag, yn ôl Ring a Travers (2007), gwelir bodolaeth nifer o rwystrau wrth geisio sicrhau cynhwysiant llwyddiannus i ddisgybl ADY a disgybl sydd yn dioddef o CP yn arbennig. Roedd y rhain yn cynnwys pryderon ynghylch deunyddiau addysgu arbenigol, canfyddiad athrawon prif ffrwd o ddiwallu anghenion disgyblion ag anghenion addysgol arbennig fel parth arbenigol esoterig, diffyg gwybodaeth a dealltwriaeth disgyblion o’r  anabledd dysgu, ac i ba raddau y mae'r disgybl yn cael ei gynnwys yn gymdeithasol. 


I blant sy'n byw gydag anabledd, fel CP, mae cael eu cynnwys yn anoddach nag ydyw i blant eraill. Mae oedolion a phlant eraill ill dau yn rhy aml yn eu gadael allan, weithiau'n fwriadol ond yn amlach yn seiliedig ar ragdybiaethau anghywir ynghylch galluoedd a lefel diddordeb (Schulze, 2019).
Y nodau pwysicaf o gynnwys myfyrwyr â CP mewn lleoliadau ysgol prif ffrwd yw datblygu cymhwysedd cymdeithasol a hunan-barch, a mynediad llawn i gwricwlwm yr ysgol. Mae cynhwysiant llwyddiannus yn golygu cael eich cynnwys yn holl weithgareddau'r ysgol gan gynnwys gweithgareddau strwythuredig yn yr ystafell ddosbarth, gwasanaethau ymgynnull, chwaraeon, llyfrgell ac iard chwarae a phontio rhwng y gweithgareddau hyn (Cerebral Palsy Alliance, dim dyddiad).

Yn ôl Schulze (2019) mae gan blentyn â  CP nid yn unig bob hawl i gael ei gynnwys yn yr ysgol fel plant eraill, ond fe fydd ef neu hi angen ac yn  chwennych y cynhwysiant hwnnw.

Mae angen i athrawon sicrhau bod pob plentyn yn cael profiad addysgol llawn ac yn cael pob cyfle i gymryd rhan, dysgu a thyfu.  Fodd bynnag, er bod athrawon yn deall y cyfrifoldeb hwn, nid oes ganddyn nhw'r wybodaeth na'r profiad bob amser, yn enwedig wrth weithio gydag anableddau penodol fel CP (Witt, dim dyddiad).
Fel gydag unrhyw fyfyriwr, gall plentyn â  CP ddatblygu ar gyfraddau gwahanol mewn gwahanol feysydd datblygu. Mae'n bwysig dod i adnabod cryfderau ac anghenion y plentyn ym mhob maes o datblygiad, yn ogystal â diddordebau, hoff bethau a chas bethau, i gynllunio a chefnogi dysgu ac i gynnwys y plentyn mor llawn â phosib. Fe'ch cynghorir bod teuluoedd a'r holl asiantaethau sy'n cymryd rhan, gan gynnwys staff ysgolion, yn gweithio gyda'i gilydd wrth gynllunio cyflwyniad llyfn i fywyd ysgol (Cerebral Palsy Alliance, dim dyddiad).

Yn ôl Bourke-Taylor et al mae angen addysg, hyfforddiant a chefnogaeth ar athrawon plant sydd â CP gan ymarferwyr iechyd perthynol. Mae  gan fyfyrwyr sydd â CP anghenion uchel yn yr ysgol ac mae gan ymarferwyr iechyd perthynol rôl wrth eirioli dros, addysgu a darparu cefnogaeth i athrawon a phlant yn yr ysgol.

Eto dywed Bourke-Taylor et al. (2017) y dylai gweithwyr proffesiynol ysgolion, ymarferwyr iechyd perthynol; teuluoedd a myfyrwyr weithio gyda'i gilydd i wella profiad plant CP ym myd addysg.
Yn ôl Cerebral Palsy Alliance (dim dyddiad), dylid sicrhau fod holl aelodau staff yr ysgol sy'n ymwneud â chefnogi'r plentyn CP yn gyfarwydd â’u cryfderau a'u hanghenion. Bydd hyn yn lleihau dibyniaeth y myfyrwyr ar unrhyw un aelod o staff. Efallai y bydd angen hyfforddiant penodol ar gyfer y staff cefnogol hefyd. 

Dywed Deddf Cydraddoldeb 2010 na ddylai ysgolion wahaniaethu yn erbyn disgybl oherwydd ei anabledd. Mae hyn yn anghyfreithlon o dan y Ddeddf.

Mewn rhai sefyllfaoedd hefyd, rhaid i ysgolion gymryd camau cadarnhaol fel y gall disgyblion CP gyrchu a chymryd rhan yn yr addysg a'r gweithgareddau eraill y maent yn eu darparu (Jones a Pennaeth Cynhwysiant ac Anableddau, 2013).

Efallai na fydd rhai myfyrwyr â CP yn cael eu cymell i gymryd rhan mewn rhai gweithgareddau ac efallai y bydd angen rhywfaint o anogaeth ac addasiad i'r cwricwlwm. Yn ôl Cerebral Palsy Alliance (dim dyddiad), dylid rhoi cyfleoedd i ganiatáu i'r plentyn gymryd rhan mor llawn ac yn annibynnol â phosib. Dylid caniatáu dysgu a chwarae heb oedolyn cymaint â phosib. Mae hyn yn annog plant eraill i weld y plentyn yn rhan o'u grŵp ac yn darparu cyfleoedd ar gyfer rhyngweithio cymdeithasol na fydd efallai yn digwydd fel arall.

Eto, yn ôl Cerebral Palsy Alliance (dim dyddiad), dylai athrawon ac oedolin sydd yn gweithio gyda plant CP fod yn wybodus am barlys yr ymennydd a galluoedd, anghenion y myfyriwr unigol a diddordebau.

Yn ôl y Citizen’s Advice, rhaid i ysgolion gael gwared ar y rhwystrau sy'n gwynebu disgyblion sydd yn dioddef CP oherwydd eu hanabledd fel y gallant gyrchu a chymryd rhan mewn addysg yn yr un ffordd, cyn belled ag y bo modd, â rhywun nad yw'n anabl. Mae'r cyfrifoldeb hwn yn berthnasol i arferion neu reolau sydd gan yr ysgol ac i'r angen i ddarparu cymorth i ddisgybl sydd ei angen yn rhesymol. Mae'r Ddeddf Cydraddoldeb yn galw hyn yn ddyletswydd i wneud 'addasiadau rhesymol'. 

Rhan 3

Yn ôl Jansheski (2019) mae CP yn achosi nifer o wahanol anableddau, o broblemau gyda cherdded i anawsterau clyw, a’r gallu i gyfathrebu neu hyd yn oed ddal pensil. Mae difrifoldeb yr anableddau hyn yn amrywio a gallant amharu ar ansawdd bywyd, annibyniaeth, a phob agwedd ar iechyd o gorfforol i emosiynol a chymdeithasol.

Mae yma llawer o gymorth ar gael i blant CP, ond ffocws yr adran yma fydd cymorth lleferydd trwy dechnoleg.

Yn ôl Witt ​(dim dyddiad), er mwyn cael addysg o safon mae angen i blant sy’n dioddef o CP gael mynediad i’r cwricwlwm. Dyna sydd wrth wraidd eu haddysg er mwyn sicrhau eu bod yn ffynnu a datblygu i fod yn annibynnol. Dywed y gall defnyddio dyfeisiau technoleg gynorthwyol roi nifer fawr o fuddion i blentyn sydd yn dioddef o CP. 

I lawer o blant â CP, mae cyfathrebu yn broblem gan fod cyhyrau yng ngwddf a cheg y plentyn sy’n cael eu heffeithio gan y cyflwr, yn creu anhawster i ffurffio geiriau. Mae hyn yn ei gwneud hi’n heriol i fedru mynegi anghenion a bod yn gymdeithasol gydag eraill. Gall plant weithio gyda therapyddion lleferydd i wella sgiliau cyfathrebu, ac mae’r gweithwyr proffesiynol hyn yn aml yn defnyddio technoleg megis byrddau cyfathrebu electronig. Mae'r dyfeisiau yn debyg i dabled  sydd yn defnyddio rhaglen arbennig. Mae bwrdd cyfathrebu yn cyflwyno dewis o lythrennau, geiriau, rhifau a lluniau i'r plentyn. Yna gall y plentyn ddewis i gyfathrebu ag eraill. Efallai y bydd angen cyfarwyddyd arnynt gan therapydd lleferydd ar sut i ddefnyddio bwrdd cyfathrebu yn llwyddiannus. Gallai’r cynorthwyydd dosbarth gefnogi gyda hyn hefyd yn dilyn hyfforddiant gan y therepydd.

Fodd bynnag, yn ôl Fraser (1998) mae ymyrraeth technolegol, gynnar yn ddrud ac yn ôl University Home Work Help (2020) er mwyn cynnal a phrynu offer technegol, mae angen swm enfawr o arian ar ysgolion.

Mae llawer o blant â CP yn cael trafferth gyda'r sgiliau echddygol manwl sydd eu hangen i ddal beiro neu bensil neu i daro allweddi ar fysellfwrdd. Mae cyfathrebu ysgrifenedig yn bwysig i blant na allant siarad yn hawdd, ac mae hefyd yn angenrheidiol ar gyfer gwaith academaidd. Mae sawl dyfais technegol ar gael a all hwyluso plentyn i gyfathrebu.

Gellir defnyddio byrddau technoleg sy'n cynnwys ffotograffau o wrthrychau gall plentyn dynnu sylw atynt, fel gwydraid o ddŵr, neu doiled sydd yn medru cael eu defnyddio er mwyn bod o gymorth i blentyn CP. Gall plentyn nodi ei anghenion.
Mae plant anabl a'r rhai sy’n dioddef o CP yn fwy tebygol o ddioddef bwlio yn yr ysgol yn ôl (Chatzitheochari, 2018)
Os yw anabledd y plentyn CP yn ddifrifol iawn gellir defnyddio dyfeisiau olrhain llygaid sy'n dilyn lle mae'r llygaid yn symud ac yn edrych. Pan fydd y plentyn yn edrych ar air neu ddelwedd ar y bwrdd cyfathrebu, caiff ei ddewis heb fod angen tapio ar yr wyneb yn weithredol.

Mae fersiwn datblygedig o fwrdd cyfathrebu electronig sydd mewn gwirionedd yn gweithredu i gynhyrchu lleferydd. Gall y plentyn sydd yn dioddef o CP deipio geiriau a brawddegau, ac mae'r ddyfais yn ei fformiwleiddio i leferydd y gall eraill ei ddeall yn glir (Witt, dim dyddiad).

Yn ôl Witt (dim dyddiad) dylai’r offer technegol fod yn hygyrch, ar fyrddau sydd yn fwy hygyrch mewn cwricwlwm sydd yn fwy hygyrch ar gyfer y plentyn sydd yn dioddef o CP. 

Yn y pendraw, mae’n bwysig deall nad ddylid gofyn i’r disgybl sydd yn dioddef o CP i wneud gwahanol bethau ond yn hytrach i’w gefnogi i wneud yr un pethau yn wahanol trwy ddefnyddio dyfeisiau technolegol a fuasai o gymorth iddo (Witt, dim dyddiad).

